b"\n_START_ARTICLE_\nForest Stewardship Council\n_START_PARAGRAPH_\nForest Stewardship Council (FSC) er en international non-profit medlemsorganisation, der blev stiftet i 1993._NEWLINE_Organisationens hovedopgave er at fremme b\xc3\xa6redygtig skovdrift og \xc3\xb8konomisk levedygtighed i alverdens skove samt sikre skovarbejdernes sociale rettigheder._NEWLINE_FSC-m\xc3\xa6rket er en garanti for tr\xc3\xa6 og papir, du kan k\xc3\xb8be med god samvittighed. I en FSC-skov bliver der ikke f\xc3\xa6ldet mere tr\xc3\xa6, end skoven kan n\xc3\xa5 at reproducere. Samtidig er FSC en garanti for, at dyr og planteliv bliver beskyttet, og at de mennesker, der arbejder i skoven, er sikret uddannelse, sikkerhedsudstyr og ordentlig l\xc3\xb8n._NEWLINE_FSC er desuden den eneste globale m\xc3\xa6rkningsordning, der har bred opbakning fra gr\xc3\xb8nne organisationer som WWF, Greenpeace og Verdens Skove (tidligere Nepenthes) ._NEWLINE_FSC-m\xc3\xa6rkede produkter kan findes i alle sammenh\xc3\xa6nge, blandt andet: emballage, m\xc3\xb8bler, papir, aviser og andre tryksager og byggematerialer.\n_START_SECTION_\nFSCs historie\n_START_PARAGRAPH_\nFSC blev grundlagt i Toronto i september 1993 p\xc3\xa5 initiativ fra milj\xc3\xb8organisationer, skovejere, menneskerettigheds- og milj\xc3\xb8organisationer fra 26 forskellige lande. M\xc3\xa5let var at skabe nogle f\xc3\xa6lles globale principper for b\xc3\xa6redygtig skovdrift, herunder et nyt gennemarbejdet og trov\xc3\xa6rdigt system, der kunne garantere b\xc3\xa6redygtigt produceret tr\xc3\xa6 og papir til forbrugere verden over.\n_START_SECTION_\nFSC Danmark\n_START_PARAGRAPH_\nFSC Danmark er det danske kontor for FSC og er godkendt af FSC International til at varetage FSCs interesser i Danmark. FSC Danmark er stiftet som forening i Danmark og er en uafh\xc3\xa6ngig, juridisk enhed. FSC Danmarks m\xc3\xa5l er at fremme b\xc3\xa6redygtig skovdrift ved at styrke FSC som brand i Danmark p\xc3\xa5 en lang r\xc3\xa6kke omr\xc3\xa5der ved blandt andet at oplyse gennem forskellige kampagner._NEWLINE_\xc3\x98konomisk set er FSC Danmark i h\xc3\xb8j grad selvfinansieret og modtager kun en lille \xc3\xb8konomisk st\xc3\xb8tte fra FSC International. Den danske FSC-enhed modtager heller ikke en del af det bel\xc3\xb8b, som virksomheder og skovejere betaler for at blive certificeret. De er i stedet finansieret dels gennem medlemskontingenter fra danske virksomheder og organisationer og dels gennem fondsmidler._NEWLINE_FSC Danmark blev stiftet i 1996 og er siden kommet et langt stykke vej. Arbejdsgruppens form\xc3\xa5l var f\xc3\xb8rst og fremmest at udarbejde retningslinjer for certificering af dansk skov under den internationale FSC-certificeringsordning. I 2004 blev de danske retningslinjer godkendt, og FSC Danmarks arbejde best\xc3\xa5r nu prim\xc3\xa6rt i at r\xc3\xa5dgive sine medlemmer, \xc3\xb8ge kendskabet til FSC-m\xc3\xa6rket i Danmark og sikre, at brugen af FSC's logo f\xc3\xb8lger reglerne, s\xc3\xa5 m\xc3\xa6rkningsordningens garanti opretholdes."